ྒྱ་དང་མཉམ་པར་སྦྱར་དགོས་པས།ཕྱག་རྒྱ་ལའང་བཞི་ཡོད་ཅིང་།དེ་བཞི་སོ་སོའི་ངོ་བོ།བསྙེན་ཚུལ།མཉམ་པར་སྦྱོར་ཚུལ།སྦྱར་ནས་བདེ་ཆེན་འདྲེན་ལུགས།བདེ

ཆེན་རེ་རེས་སྤང་བྱ་ཇི་ལྟར་སྤོང་ཞིང་།གང་སྤངས་པའི་རྟགས་ཐོབ་པ།དགའ་བ་བཞི་སོ་སོའི་ཁྱད་པར་གཏུམ་མོ་ཡང་རྩ་གང་ཡང་རུང་བའི་ནང་དུ་འབར་བས་སྙིང་ག་སོགས་ཀྱི་རྩ་མདུད་གྲོལ་མོ
ཐུབ་པས།རོ་རྐྱང་གི་རླུང་དབུ་མའི་ནང་དུ་ཞུགས་དགོས་ཤིང་།ཞུགས་གནས་ཐིམས་གསུམ་བྱས་པས།སྐྱེ་བོ།མགྲིན་པ།སྙིང་ག།ལྟེ་བ་སོགས་ཀྱི་རྩ་མདུད་གྲོལ་འོང་བ་ཡིན་ནོ།།རྩ་རླུང་དེ་དག་ལས་རུང་དུ་འགྲོ་བ་ལ།
སྤྱི་བོ་ལ་སོགས་པའི་རྩ་གནས་རྣམས་སུ་ཡུལ་ཉེར་བཞིའི་དཔའ་བོ་དཔའ་མོ་རྣམས་བསྒོམས་པས།རྩ་རླུང་ལས་རུང་དུ་འགྲུབ་པ་ཡིན་ནོ།།དེས་ན་ཕྱག་རྒྱ་བཞིའི་སྐོར་ལུས་ཀྱི་ཕྲ་རགས་ཀྱི་གནས་ཚུལ།དེ་དག་གི་རླུང་དབུ
མའི་ནང་དུ་འཇུག་ལུགས།རིག་མ་དང་སྙོམས་པར་ཞུགས་ནས་བདེ་ཆེན་འདྲེན་ལུགས་སོགས་རྒྱས་པར་དཔལ་འཁོར་ལོ་བདེ་མཆོག་གིས་སྟོན་པས།དེས་ན་དཔལ་འཁོར་ལོ་བདེ་མཆོག་གི་སྐོར་ལ་མཁས་པར་བྱ་ཞིང་རྒྱུད
ལ་སྐྱེ་དགོས་ཏེ།རྒྱ་གར་འཕགས་ཡུལ་དང་བོད་རྣམས་སུ་ལམ་འདི་ལ་བརྟེན་པའི་གྲུབ་ཆེན་སའི་རྡུལ་ལྟར་ཤིན་ཏུ་མང་ཞིང་།རྣལ་འབྱོར་དུ་བྱེད་པ་ཤ་སྟག་གོ།དེ་ཡང་ལྷུན་པོའི་རྩེར་དཀྱིལ་འཁོར་དངོས་སུ་བཞུགས་པས
མྱུར་་བའོ།།བདེ་གསང་གཉིས་ཀྱི་བསྐྱེད་རྫོགས་ཀྱི་ལམ་འདི་རྒྱུད་ལ་སྐྱེད་པ་ལ།འགལ་རྐྱེན་སེལ་ཅིང་།མཐུན་རྐྱེན་མཆོག་ཐུན་མོང་གི་དངོས་གྲུབ་མྱུར་དུ་འགྲུབ་པར་བྱེད་པའི་ཡི་དམ་དཔལ་རྡོ་རྗེ་འཇིགས་བྱེད་ལ་བྱ་དགོས་ཏེ།

འདི་ལ་གཞན་དང་མི་འདྲ་བའི་གནད་ཁྱད་པར་ཅན་ལྔ་ཡོད་པས་སོ།།གནད་གཅིག་ནི་སྙིགས་མ་ལྔ་ལས་ཀྱང་ཆེས་སྙིགས་མའི་དུས་སུ།སེམས་ཅན་ལེ་ལོ་ཆེ་བ།ཤེས་རབ་ཆུང་བ།དམ་ཚིག་མི་སྲུང་བ།ལོག་ལྷ་ཆེ་བ།གསུང་རབ་
ཀྱི་དོན་འབྱེད་པ་ལ་རྨོངས་པ།བླ་མ་དང་གྲོགས་ལ་མི་གུས་པ།སྙིང་རྗེ་ཆུང་བ།ངོ་ཚ་དང་ཁྲིལ་མེད་པ།ཆོས་སྤོང་ཞིང་ཁེངས་པ་ཆེ་བ།འཇིག་ལྷས་ང་རྒྱལ་ཞིང་ལྷ་ངན་གྱི་གཅོད་རོང་དུ་ལྷུང་བ།འདོད་ཡོན་གྱིས་མྱོས་པ།ཚེ་ཐུང་བ།བསོད
ནམས་དང་མི་ལྡན་པ།འབྱུང་པོ་དང་།རོ་ལངས་དང་།གཤིན་རྗེ་དང་།མ་མོ་དང་།ལོག་འདྲེན་གྱི་བར་ཆད་ཧ་ཅང་ཆེ་བའི་དུས་སུ།ཡི་དམ་འདི་དང་མི་ལྡན་ན།ལམ་ཟབ་མོ་འདི་མཐར་མི་ཕྱིན་པས།དེས་ན་དཔལ་རྡོ་རྗེ་འཇིགས་བྱེད་ཀྱི་ང
རྒྱལ་དང་ལྡན་ཞིང་།ཐུན་བཞིའི་རྣལ་འབྱོར་ལ་གནས་ན།བགེགས་དེ་ལྟ་བུ་དང་བྲལ་ཞིང་།འབྲས་བུ་རྡོ་རྗེ་འཆང་གི་གོ་འཕང་མྱུར་དུ་ཐོབ་པར་འཇམ་དཔལ་རྩ་རྒྱུད་སོགས་རྒྱུད་དུ་མ་ནས་གསུངས་སོ།།དེ་ཡང་དཔེར་ན།རྒྱ་མཚོའི་གླིང
ནས་ནོར་བུ་ལེན་པའི་ཚེ།ལམ་གྲུ་ལ་བརྟེན་ནས་བགྲོད་དགོས་མོད་ཀྱང་།དེད་དཔོན་ཐབས་ལ་མཁས་ཤིང་ཤེས་རབ་ཆེ་བ།ནོར་བུ་ལེན་པའི་ས་ལམ་གྱི་གནད་སྔོན་དུ་སོང་བ།བསོད་ནམས་ཀྱི་དཔུང་ཆེན་པོ་དང་ལྡན་པ་ཅིག་བསྟེན་དགོས
ཏེཏེགྲུར་ཞུགས་ནས་ལམ་ལ་ཆས་པའི་ཚེ།ཆུའི་འགྲོ་ཚུལ་འདི་ལྟ་བུ།འཁོར་ལུགས་འདི་ལྟ་བུ།རྒྱང་རིང་ཐུང་འདི་ལྟ་བུ།སྔ་ཕྱིའི་དུས་འདི་ལྟ་བུ།རི་དང་རླུང་འདི་ལྟ་བུ་འདུག་པ་ཇི་ལྟར་བགྱི་ཞེས་བརྗོད་པ་ན།འདི་ལྟ་བུ་གྱིས་ཞེས

གདམས་པས།དེད་དཔོན་བསོད་ནམས་དང་ལྡན་པའི་སྟོབས་ཀྱིས་ནོར་བུ་མྱུར་དུ་བླངས་ནས་དབུལ་བ་སེལ་བ་སོགས་རང་གང་འདོད་ཀྱི་འབྲས་བུ་འགྲུབ་པ་བཞིན་དུ།ཡི་དམ་རྡོ་རྗེ་འཇིགས་བྱེད་ཀྱི་རྣལ་འབྱོར
ལ་གནས་པས།ལམ་བདེ་གསང་གི་བསྐྱེད་རྫོགས་རྒྱུད་ལ་བསྐྱེད་ནས།འབྲས་བུ་རྡོ་རྗེ་འཆང་གི་གོ་འཕང་མངོན་དུ་བྱེད་ཅེས་དཔེ་དང་བཅས་ནས་གསུངས་པས་གནད་ཆེའོ།།འོ་ན་ཡི་་མ་རྡོ་རྗེ་འཇིགས་བྱེད་ཀྱི་རྣལ་འབྱོར་ལ
གནས་ནས།ལམ་བདེ་གསང་གི་བསྐྱེད་རྫོགས་རྒྱུད་ལ་བསྐྱེད་པ་གང་ཡིན་ཡི་དམ་འདུས་པའམ།བདེ་མཆོག་ལྟ་བུའི་ང་རྒྱལ་དང་ལྡན་པས་ལམ་དེ་རྒྱུད་ལ་བསྐྱེད་པས་མི་ཆོག་གི།འོན་ཏེ་འཇིགས་བྱེད་ལ་བདེ་གསང་ནས་བཤད་པའི
བསྐྱེད་རྫོགས་ཀྱི་གནད་མཐར་ཐུག་པའམ།ཇི་ལྟར་ཡིན་སྐམ་ན།འདི་ལ་ནི་དམར་སེར་འོད་ཀྱི་ཕུང་པོའི་ཚ་ཟེར་གྱིས་ཁོ་བོའི་བློ་གྲོས་ཡང་ངོ་བཞིན་དུ་རྒྱས་པ་ནུ་རྒྱས་པར་བཤད་པར་བྱའོ།།ཡང་བདེ་གསང་འཁོར་ཆེན།དགྱེས་རྡོར
སོགས་ལ་རང་རང་ག་རྒྱུད་གང་དུ་གཏོགས་པར་ཁྱད་ཆོས་རེ་ཡོད་མོད་ཀྱང་།དཔལ་རྡོ་རྗེ་འཇིགས་བྱེད་ནི་ཕ་རྒྱུད་མ་རྒྱུད་གཉིས་ཀ་ནས་བཤད་དོ།།མ་རྒྱུད་ཀྱང་སཾ་བྷུ་ཊཱ་ནས་བཤད་དོ།།དེས་ན་འདི་ལ་ཕ་རྒྱུད་མ་རྒྱུད་གཉིས་ཀའི
གནད་མཐར་ཐུག་ཡོད་དེ།འདིའི་ཕྱག་མཚན་འཆད་པའི་སྐབས་སུ།གནད་གཅིག་ལ་རྒྱུ་མ་དང་མེ་ཐབ་ཀྱིས་འདུས་པ་ནས་གསུངས་པའི་སྒྱུ་ལུས་དང་འོད་གསལ་སྟོན་པའོ།།གནད་གཅིག་ལ་ཁ་ཊྭཱཾ་གས་བདེ་བ་འབར་འཛག

ན་ན་ལ།ཕ་རྒྱུད་རྒྱང་པ་ལ་ཕྱག་མཆོད་ཁ་ཊྭཱཾ་ག་མི་འོང་བས།དེས་ན་ཁ་ཊྭཱཾ་གས་འཁོར་ལོ་བདེ་མཆོག་ནས་གསུངས་པའི་བདེ་སྟོང་གི་རྣམ་གཞག་སྟོན་པའོ།།གནད་གཅིག་ལ་ནི་རྡོ་རྗེ་འཇིགས་བྱེད་རང་གི་ཁྱད་ཆོས་གཞན་ལ་མེད་པའི་ཐུན་མོང་མ
ཡིན་པ་ནི།མེ་ཐབ།སྡིགས་མཛུབ།སྐྱེས་བུ་གསལ་ཤིང་ལ་བསྐྱོན་པ་གསུམ་ཡིན།དེ་ཡང་མེ་ཐབ་ཀྱིས་ཤེས་རབ་གཞན་ལས་ཆེ་བ་མཚོན་པའོ།།སྡིགས་མཛུབ་ཀྱིས་འཇིག་རྟེན་ལས་འདས་པའི་ལྷ་ལ་ཉོན་ཅིག་ཅེས་བཀའ
བསྒོ་བས་རྒྱུད་གཞན་ལ་མེད་པའི་ཕ་རྒྱུད་མ་རྒྱུད་གཉིས་ཀའི་གནད་མཐར་ཐུག་པ་ང་ལ་ཡོད་ཅེས་མཚོན་པ་དང་།འཇིག་རྟེན་དང་འཇིག་རྟེན་ལས་འདས་པའི་ལྷ་ལ་བསྡིགས་ན་འཇིག་རྟེན་གྱི་སྟེང་འོག་སོགས་ཕྱོགས་བཅུའི་གནོད་པ
ཇོམས་པ་ལྟ་ཅི་སྤྲོས་པའོ།།སྐྱེས་བུགས་ལ་ཤིང་ལ་བསྐྱོན་པས་ནི་མི་དགེ་བ་བཅུ་དང་།ཆོས་སྤོང་དང་།མཚམས་མེད་སོགས་བྱས་པའི་སྡིག་པོ་ཆེ་བཙོན་ཐབས་སུ་འཚང་རྒྱ་བར་སྟོན་པའོ།།དེ་ཡང་དུར་ཁྲོད་ཀྱི་གསལ་ཤིང
འདི་དང་དོན་མི་གཅིག་སྟེ།དུར་ཁྲོད་ཀྱི་ནི་རོ་ཡིན་ལ།འདི་ནི་གང་ཟག་གོ།།གནད་གཅིག་ནི་རྗེ་བཙུན་རྒྱལ་བ་ཀུན་གྱི་ཡབ་ཡིན་ཞིང་།འཚང་རྒྱ་འགྱུར་གྱི་གང་ཟག་ཀུན་ཀྱང་རྗེ་བཙུན་ལ་བརྟེན་ནས་འཚང་རྒྱ་བས་ཅད་ཆེ་མོད།ཁྱད་པར
་བཙུན་རིམ་གྱིས་དམར་ནག་འཇིགས་གསུམ་དུ་ཁྲོས་པའི་རྡོ་རྗེ་འཇིགས་བྱེད་ལ།རྒྱུ་དུས་འབྲས་དུས་གཉིས་ཀའི་སྐབས་སུ་རྗེ་བཙུན་གྱི་ཞལ་དངོས་སུ་ཡོད་པས།རྗེ་བཙུན་གྱིས་རྗེས་སུ་འཛིན་ཞིང་།ཤེས་རབ་སྔ་མ་ལས་ཀྱང་ལྷག་པར་དུ་

བ་ཡིན་ནོ།།དེ་ཡང་འདིའི་རྭ་གཉིས་ཀྱིས་བདེན་པ་གཉིས་ཀྱི་གནས་ཚུལ།ལམ་ཐབས་ཤེས་གཉིས་རྒྱུད་ལ་ཇི་ལྟར་སྐྱེད་པ།དེས་བསྒྲུབ་པའི་འབྲས་བུ་སྐུ་གཉིས་ཐོ་བ་ཚུལ་མ་ཚང་བ་མེད་པ་རྒྱས་པར
སྟོན་པའོ།།དེ་ལྟ་བུའི་འགལ་རྐྱེན་སེལ་ཅིང་མཐུན་རྐྱེན་སྒྲུབ་པའི་ཆོས་སྐྱོང་ཡང་རྒྱུད་དང་གཞུང་ལུགས་ནས་གསུངས་པའི་བཀའ་སྡོད་ཁྱད་པར་ཅན་ཤིན་ཏུ་མང་ཞིང་འགངས་ཆེ་མོད།དེ་ལྟ་ན་གོང་དུ་བཤད་པ་ལྟར་མྱུར་བའི
དབང་དུ་བྱས་པས།སྐྱེས་བུ་གསུམ་གྱི་རིམ་པ་དང་མཐུན་པ་ཅིག་ངེས་པར་དགོས་པ་ཡིན་ལ།དེ་ལ་སྐྱེས་བུ་ཆུང་ངུའི་བསམ་པ་ནི།འཇིག་རྟེན་འདིར་ཡུན་རིང་དུ་མི་གནས་པས་འཆི་བ་མི་རྟག་པ།ལས་རྒྱུ་འབྲས།ངན་སོང
གསུམ་གྱི་ཉེས་དམིགས་བསམ་ཞིང་།དེ་ལས་སྐྱོབ་པའི་སྐྱབས་འགྲོ་བསླབ་བྱ་དང་བཅས་པ་བསམ་ཞིང་རྒྱུད་ལ་སྐྱེ་དགོས་པས།འདི་རྒྱུད་ལ་སྐྱེད་པ་ལ་ཆོས་རྒྱལ་བསྟེན་དགོས་ཏེ།འདི་འཆི་བདག་གམ།དགེ་སྡིག་གི་དཔང
པོའོའམ་སྡིག་པ་ཅན་གྱི་ཆད་ལས་མཁན།དགེ་བ་ཅན་གྱི་སྟངས་འཛིན་པའམ།ལས་རྒྱུ་འབྲས་གསལ་བར་བྱེད་པའི་མེ་ལོང་།ལེགས་ཉེས་ཚུལ་བཞིན་དུ་སྤྱོད་དམ།ཆོས་བཞིན་དུ་སྤྱོད་པས་ན་ཆོས་རྒྱལ་ཞེས་བྱ་ཞིང་།ལས་དཀར་ནག་གི་རྗེས
སུ་འཇུག་པས་ན་ལས་ཀྱི་གཤིན་རྗེ་ཞེས་བྱའོ།།དེས་ན་སྐྱེས་བུ་ཆུང་ངུའི་ཆོས་སྐོར་འདི་རྣམས་ལམ་གསུམ་གའི་རྩ་བ་ཡིན་པས།འདི་རྒྱུད་ལ་སྐྱེད་པའི་ཕྱིར་དུ་ཆོས་རྒྱལ་བསྟེན་པར་བྱའོ།།སྐྱེས་བུ་འབྲིང་གི་བསམ་པ་ནི།འཇིག་རྟེན་ཕྱི་མ་བདེ་བའི

ཐབས་སུ་མ་ཟད་འཁོར་བ་མཐའ་དག་མེ་འོབས་ལྟ་བུར་མཐོང་ནས།དེ་དང་བྲལ་འདོད་ཀྱི་ཐར་པ་དོན་གཉེར་གྱི་བློ་ངེས་འབྱུང་གི་བསམ་པ་ཅན་ཡིན་ལ།འཁོར་བ་མཐའ་དག་ལ་སྙིང་པོ་མེད་པར་མཐོང་ནས།དེ་ལ་ཡིད་སྐྱོ་ཞིང་ངེས་པར་འབྱུང་བའི་བསམ
པ་ནི་ཚུལ་ཁྲིམས་ཀྱི་བསླབ་པའི་གཙོ་བོ་ཡིན་ཞིང་།འདི་གཉིས་དོན་གཅིག་པས་སོ།།དེས་ན་རྒྱལ་པོ་ཆེན་པོ་རྣམ་ཐོས་སྲས་བསྟེན་དགོས་ཏེ་འདིས་སྡེ་སྣོད་གསུམ་གྱི་ནང་ནས་འདུལ་བའི་སྡེ་སྣོད་བསྲུང་ཞིང་།བསླབ་པ་གསུམ་གྱི་ནང་ནས་ཚུལ་ཁྲིམས
ཀྱི་བསླབ་པ་གཙོ་བོར་བསྲུང་བས་སོ།།སྐྱེས་བུ་ཆེན་པོའི་བསམ་པ་ནི།རང་ཉིད་འཁོར་བ་ལས་ཐར་པ་ཙམ་གྱིས་མི་ཚིམ་པར།མར་གྱུར་སེམས་ཅན་ཐམས་ཅད་འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་ལས་བསྒྲལ་བར་འདོད་པའི་བྱང་ཆུབ་ཀྱི་སེམས
བསྐྱེད་པ་ཡིན་ལ།དེ་རྒྱུད་ལ་སྐྱེད་པའི་ཕྱིར་དུ་འཕགས་པ་སྤྱན་རས་གཟིགས་ཀྱི་རྣམ་པར་སྤྲུལ་པ་མྱུར་མཛད་ཡེ་ཤེས་ཀྱི་མགོན་པོ་ཕྱག་དྲུག་པ་བསྟེན་པར་བྱའོ།།ཡང་འབྲས་བུ་གཟུགས་སྐུ་དང་ཆོས་སྐུའི་རྒྱུ་ལམ་ཐབས་ཤེས་གཉིས་རྒྱུད་ལ་སྐྱེ
དགོས་པས།ཐབས་སམ་བྱང་ཆུབ་ཀྱི་སེམས་རྒྱུད་ལ་སྐྱེད་པ་ལ་ཡེ་ཤེས་མགོན་པོ་ཕྱག་དྲུག་པ་བསྟེན་དགོས་ཏེ།འདི་སྙིང་རྗེ་ཅན་གྱི་ཆོས་སྐྱོང་ཡིན་པས་སོ།།ཤེས་རབ་དང་ལྟ་བ་རྣམ་དག་རྒྱུད་ལ་སྐྱེད་པ་ལ་གཤིན་རྗེ་ཆོས་ཀྱི་རྒྱལ་པོ་བསྙེན
དདགོས་ཏེ།འདི་ཤེས་རབ་ཀྱི་ཆོས་སྐྱོང་ཡིན་པ་དང་།རྗེ་བཙུན་འཇམ་དབྱངས་ཀྱི་བཀའ་སྡོད་ཡིན་པས་སོ།།འདི་ལྟ་བུའི་ལམ་རྫོགས་པར་སྟོན་པའི་བླ་མ་ཡང་ཡོན་ཏན་ཕྱོགས་རེ་ཙམ་རྙེད་པས་མི་ཆོག་གི།སྡོམ་པ་གསུམ་མནོས་ཤིང་དེ་དག་སོ

སོའི་ཉེས་ལྷུང་དང་བྲལ་བ།སྡེ་སྣོད་གསུམ་ལ་མཁས་ཤིང་དེའི་བརྗོད་བྱ་བསླབ་པ་གསུམ་དང་ལྡན་པ།རྒྱུད་སྡེ་བཞི་ལ་མཁས་ཤིང་དབང་བཞི་ཡོངས་སུ་རྫོགས་པས།རྒྱུད་བསྐྱེད་རྫོགས་ཀྱི་སྣོད་རུང་དུ་བྱས།
ནནས་ལམ་ཟབ་མོ་གཉིས་ཉམས་སུ་བསྟར་ཞིང་།མྱོང་བ་ཐོན་ནས་གཞན་ལ་བརྩེ་བས་འདོམས་པའོ།།མདོར་ན་རྡོ་རྗེ་འཆང་གི་གོ་འཕང་མྱུར་བ་ལས་ཀྱང་ཆེས་མྱུར་བར་མངོན་དུ་བྱེད་པའི་ཟབ་ལམ་ཁྱད་པར་ཅན་ཕྱིན་ཅི་མ་ལོག་པར་སྟོན
པའི་བླ་མ་ཞིག་བསམ་སྦྱོར་གཉིས་ཀྱི་སྒོ་ནས་བསྟེན་པར་བྱའོ།།ལམ་དེ་ཚུལ་བཞིན་དུ་བསྒྲུབ་པའི་གྲོགས་ཀྱང་བླ་མ་དང་ཆ་མཐུན་ཞིག་དགོས་ལ།ལས་འབྲས་ལ་དད་པ།ངོ་ཚ་ཤེས་ཤིང་ཁྲེལ་ཡོད་པ།འགྲན་སེམས་དང་ཆགས་སྡང
མེད་པ།ཕན་སེམས་ཆེ་བ་གོང་དུ་བཤད་པའི་བླ་མ་ཡི་དམ་ཆོས་སྐྱོང་ལམ་གྱི་སྲོག་མཐུན་པ་ཅིག་དགོས་སོ།།ཡོངས་སུ་རྫོགས་པའི་ལམ་དེ་ལྟ་བུ་མ་ཐོབ་པ་ཐོབ་པར་བྱེད་པ།ཐོབ་ཟིན་བརྟན་པ།བརྟན་པ་གོང་འཕེལ་དུ་བྱེད་པ།བླ་མ་ཡི་དམ
དབྱེར་མེད་དུ་གསོལ་བ་འདེབས་པ།ཚོགས་གསོག་ཅིང་སྒྲིབ་པ་སྦྱོང་བ།གཞུང་ཆེན་མོ་ལ་བལྟ་བ་གསུམ་སུམ་སྒྲིལ་དུ་བྱེད་དགོས་ལ།དེ་ལ་ཚོགས་ཞིང་གསལ་འདེབས་པ་ནི།རང་གི་སྤྱི་བོར་རིན་པོ་ཆེའི་ཁྲིའི་སྟེང་དུ།ངོ་བོ་རྩ་བའི་བླ་མ
ཡིན་པ་ལ།རྣམ་པ་རྗེ་བརྩོན་འཇམ་པའི་དབྱངས་ཀྱི་རྣམ་པར་གསལ་གདབ་ལ།དེའི་སྐུ་གསུང་ཐུགས་ལས་འོད་ཟེར་འཕྲོས་པས།ཕྱོགས་བཅུའི་རྒྱལ་བ་སྲས་བཅས་སྤྱན་དྲངས་ལ།མཎྜལ་ཀྱང་ཕུལ་ལ།གསོལ་བ་ཤུགས་དྲག་པོས་བཏབ་ནས།

ལམ་གྱི་ལུས་ཡོངས་སུ་རྫོགས་པའི་སྨོན་ལམ་དྲག་ཏུ་གདབ་པ་དང་།ཏིང་ངེ་འཛིན་གྱི་དབང་བཞི་རྫོགས་པར་ལེན་ཞིང་།བླ་མ་ཡི་དམ་གྱིས་སྨོན་པའི་འབྲས་བུ་འགྲུབ་པར་ཞལ་གྱིས་བཞེས་པར་བསམས་ལ།མཐར་རང་གི་སྙིང་གར་ཐིག་ལེ་ག
ཁ་སྦྱོར་གྱི་དབུས་སུ་བཞུགས་པའོ།།སྒྲིབ་པ་སྦྱོང་བ་ལ་ཡང་ལྟུང་བཤགས་ཕྱག་དང་བཅས་པ་དང་།ཡི་གེ་བརྒྱ་པའི་བསྒོམ་བཟླས་དམ་ཚིག་རྡོ་རྗེའི་བཟླས་པ།ཟ་བྱེད་མཁའ་འགྲོའི་སྦྱིན་སྲེག་ལ་སོགས་པ།མདོར་ན་སྟོབས་བཞི་ཚང་བའི་སྒོ།
ནས་སྦྱོང་བ་གནད་ཆེའོ།།དེ་ཡང་སྡིག་པའི་འབྲས་བུ་རྣམ་སྨིན་ཡིད་མི་འོང་མཐོང་ནས་སྔར་བྱས་ལ་འགྱོད་སེམས་དང་།ཕྱིན་ཆད་སྲོག་ལ་བབ་ཀྱང་མི་བྱེད་སྙམ་པའི་སྡོམ་སེམས་བརྟན་པར་བྱེད་པ་ནི་སྡིག་པ་སྦྱོང་བའི་ཐབས་བླ་ན་མེད་པའོ།།།
གཞུང་ཆེན་མོ་ལ་སྦྱང་བ་ལ་ཡང་།སྔགས་མཚན་ཉིད་ཀྱི་གསུང་རབ་དགོངས་འགྲེལ་དང་བཅས་པ་གང་ལ་ཡང་།གཞུང་དེའི་དངོས་བསྟན་ཤུགས་བསྟན།བསྟན་བྱའི་གཙོ་བོ་ཆེད་དུ་བྱ་བའི་གདུལ་བྱ་གོང་འོག་གི་འགྲེལ་ཚུལ་རྣམས་ལེགས་པར
བརྟག་དགོས་སོ།།མདོར་ན་བཤེས་གཉེན་བསྟེན་ཚུལ་ནས་བཟུང་སྟེ།འབྲས་བུ་སྐུ་གསུམ་གྱི་གོ་འཕང་མངོན་དུ་བྱེད་པའི་བར་གྱི་ལམ་ཐུན་མོང་བས་རྒྱུད་སྦྱང་བ།སྐྱེས་བུ་གསུམ་གྱི་ལམ་གྱིས་རིམ་གྱིས་འཁྲིད་ཚུལ།ཐུན་མོང་མ་ཡིན་པ་སྔགས
ལ་འཇུག་པ་ལ་ཡང་།དབང་རྣམ་པར་དག་པ་ཐོབ་པ་ཁས་བླངས་པའི་དམ་ཚིག་དང་སྡོམ་པ་ཚུལ་བཞིན་དུ་བསྲུང་བ།རིམ་པ་གཉིས་རྒྱུད་ལ་སྐྱེད་ཚུལ་སོགས་གྲངས་ངེས།གོ་རིམ།སོ་སོའི་ངོ་བོ་རྣམས་ལ་མྱོང་བ་རྒྱུད་ལ་སྐྱེད་ཅིང་གོ་བ་ཆགས་པར་བྱེད་པ

དང་།བཤར་སྒོམ་ཙམ་རེ་བྱེད་པའང་ལམ་གྱི་ལུས་ཡོངས་སུ་རྫོགས་པའི་ཉམས་ལེན་གྱི་གནང་ཚང་བ་ཡིན་པས།ས་ཆོད་དང་དགེ་སྦྱོང་བྱེད་ཚུལ་གཞན་དང་གཏན་ནས་འདྲ་བ་མ་ཡིན་ནོ།།དེས་ན་རྗེ་བཙུན་ལ་ཞུས
ལ་མྱོང་བ་ལ་བཀར་ནས་དགེ་སྦྱོར་བྱེད་ཚུལ།ཚེ་ཐུང་འདི་ལ་བོགས་ཆེ་བའི་ཉམས་ལེན་གྱི་གནད་ཡོངས་སུ་རྫོགས་པ་ཞིག་བསྐུར་གསུང་བའི་གསུང་ཤོག་ནན་ཆེར་བསྐུར་བྱུང་བས།བདག་གིས་རྗེ་བཙུན་འཇམ་དཔྱངས་ལ་ཕྱི་ནང་གསང་གསུམ་གྱི
མཆོད་པ་བསམ་གྱིས་མི་ཁྱབ་པ་ཕུལ་ཏེ།གསོལ་བ་དྲག་པོ་ཕུར་ཚུགས་སུ་བཏབ་པ་ལ་བརྟེན་ནས།ཚེ་གཅིག་ལ་རྡོ་རྗེ་འཆང་གི་གོ་འཕང་མངོན་དུ་བྱེད་པའི་ལམ་གྱི་གནད་མ་ཚང་བ་མེད་པར་ཡོངས་སུ་རྫོགས་པ་གཅིག་ཏུ་དྲིལ་ནས་ཉམས
སུ་ལེན་ཚུལ་འདི་བཞིན་གྱིས་གསུངས་པའི་གསུང་ཡི་གེར་བཏབ་ནས་ཕུལ་བ་ལ།གཞན་ལ་གཏན་ནས་མི་སྟོན་པར་ཞུ་ཞུ།འདི་དག་གི་དོན་རེ་རེ་ནས་ཞིབ་པར་གསུངས་པ་རྣམས་མཇལ་དུས་ཞུ་བར་སྨོན།ཞུ་ཡིག་རྟེན་ཕུ་ཧང་སྤུང་གི་རྔ
སེར་པོ་ཞོ་ལྔ་ཕུལ་བ་དགེ་ལེགས་འཕེལ་བར་གྱུར་ཅིག།རྗེ་བཙུན་རིད་མདའ་བའི་དྲུང་ངུ།རྗེ་བཙུན་ཙོང་ཁ་པ་ཆེན་པོས།རྗེ་བཙུན་འཇམ་དབྱངས་ལ་ཞུས་ཏེ།ཉམས་ལེན་གྱི་གནད་ཡོངས་སུ་རྫོགས་པར་དྲིལ་ནས་ཐུགས་ཉམས་སུ་བཞེས
ཚུལ་ཕུལ་བའོ།།།སྭ་སྟི།རྒྱལ་བསྟན་པད་ཚལ་ཕན་བདེའི་དྲི